Wenke vir 'n mooi wintervel | rooi rose Wenke vir 'n mooi wintervel | rooi rose
Wenke vir 'n mooi wintervel
Winter eis sy tol op ons gesondheid én ons liggame. Ons vel word veral deur die koue geaffekteer. As deel van ons Fedhealth #FamilieTyd-reeks deel ons 'n paar maniere hoe jy jou vel hierdie seisoen kan versorg. Foto Thinkstock
Jou velsorgroetine behels in die winter meer as net bevogtiging met 'n goeie room. Daar is ander maniere om jou vel deur hierdie temperatuurskommeling te kry. Hier is 'n paar wenke om jou vel se glans terug te kry.
Die feit dat dit winter is, beteken nie jy moet nie sonskerm gebruik nie. Die winter se sonstrale is net so hard op jou vel soos die somerson. Wend sonskerm aan voor jy soggens die huis verlaat en as jy weet jy gaan deur die dag buite wees, hou die room in jou handsak sodat jy gedurig daarvan kan aanwend.
Bevogtig die lug
Gebruik 'n vogsproeier in jou woon- en slaapkamer. Verwarmers versprei warm lug wat jou vel uitdroog – vogsproeiers plaas vog terug in droë lug wat help om jou vel te bevogtig.
Moet dit nie aftrek nie
As jou vel deur 'n baie droë stadium gaan, vermy growwe gesigmaskers wat belangrike olies uit jou vel trek. Jy het juis hierdie olies in die winter nodig. Kies eerder 'n ligte reiniger sonder alkohol.
'n Lekker warm bad in die middel van die winter is wonderlik, maar 'n vuurwarm bad is nie goed vir jou vel nie. Die hitte haal belangrike olies uit jou vel. Al klink 'n louwarm bad nie so lekker soos 'n warm bad nie, is dit beter vir jou vel. Probeer dit eerder.
Versorg jou lippe
Moenie jou lippe vergeet nie – hulle verdien dieselfde hoeveelheid liefde as die res van jou lyf. Belê in 'n goeie lipbalsem wat jou lippe beskerm en bevogtig. Wend dit saans aan, asook soggens onder jou lipstiffie.